מספר פנימי: 564138

הכנסת העשרים

**יוזמת:**  **חברת הכנסת** **מרב מיכאלי**

פ/4182/20

 הצעת חוק שעות עבודה ומנוחה (תיקון – קיצור שבוע העבודה), התשע"ז–2017

|  |  |  |
| --- | --- | --- |
| תיקון סעיף 3 | 1. | בחוק שעות עבודה ומנוחה, התשי"א–1951[[1]](#footnote-2) (להלן – החוק העיקרי), בסעיף 3, במקום "ארבעים וחמש" יבוא "שלושים ושבע". |
| תיקון סעיף 4 | 2. | בסעיף 4 לחוק העיקרי – |
|  |  | (1) בסעיף קטן (א) –  |
|  |  |  | (א) בפסקה (2), במקום "יום עבודה שתחומו יתר על הקבוע בסעיף 2 ושבוע עבודה שתחומו יתר על הקבוע בסעיף 3" יבוא "יום עבודה שאורכו עולה על הקבוע בסעיף 2, ובלבד ששבוע העבודה לא יעלה על הקבוע בסעיף 3"; |
|  |  |  | (ב) בסיפה, במקום "על ארבעים וחמש שעות עבודה" יבוא "על שלושים ושבע שעות עבודה"; |
|  |  | (2) במקום סעיף קטן (ב) יבוא: |
|  |  |  | "(ב) הוראות סעיפים 2 ו-3 יחולו גם על עובד במשרה חלקית ועובד זמני." |
| תיקון סעיף 5 | 3. | בסעיף 5 לחוק העיקרי, סעיף קטן (א) – בטל. |
| תחילה בהדרגה | 4. | (א) תחילתו של חוק זה בתום שנה מיום פרסומו (להלן – יום התחילה). |
|  |  | (ב) עד יום התחילה רשאי שר העבודה, הרווחה והשירותים החברתיים לקבוע כי בתקופה של ארבע שנים מיום התחילה יהיה מספר שעות העבודה השבועיות לפי הוראות סעיפים 1 ו-4(א2) לחוק העיקרי, גבוה ממספר שעות העבודה השבועיות לפי הוראות הסעיפים האמורים כנוסחם לפי חוק זה ובלבד שמספרם לא יעלה על מספר שעות העבודה השבועיות לפי הוראות הסעיפים האמורים כנוסחם ערב יום התחילה; לא יקבעו תקנות לפי סעיף זה לאחר יום התחילה. |

דברי הסבר

שבוע העבודה בישראל הוא מהארוכים בעולם, אולם למרות זאת, הפריון בישראל נמוך יחסית לעולם המערבי. מכאן עולה המסקנה שפריון עבודה גבוה, אינו בהכרח תלוי שעות עבודה ארוכות, ואולי אף נפגע מכך.

קיצור שבוע העבודה מ-45 שעות עבודה שבועיות (בהתאם לצו ההרחבה החל על מרבית העובדים במשק), ל-37 שעות עבודה שבועיות הוא צעד חיוני לתנאי העבודה של ציבור השכירים בישראל. החיים בישראל רוויים לחצים, ובן היתר, עובדים ועובדות בישראל מחויבים לימים רבים של שירות מילואים. כמו כן, לשיעור לידות הגבוה במדינות המערב. בשל התנאים המיוחדים בישראל, על המדינה החובה לאפשר חיי משפחה תקינים הכוללים גידול של הילדות והילדים בצורה מתקבלת על הדעת. כמו כן, נדרש איזון טוב יותר בין עבודה ופנאי על מנת לאזן את הלחצים המובנים הכרוכים בחיים במדינת ישראל.

קיצור שבוע העבודה יהווה גם תרומה חשובה למערכה לצמצום היקף האבטלה ויפתח מקומות עבודה לעובדות ועובדים נוספים.

הצעות חוק דומות בעיקרן הונחו על שולחן הכנסת השמונה-עשרה, על שולחן הכנסת התשע-עשרה ועל שולחן הכנסת העשרים על ידי חבר הכנסת דב חנין וקבוצת חברי הכנסת (פ/386/18; פ/194/19; פ/462/20).

---------------------------------

הוגשה ליו"ר הכנסת והסגנים

והונחה על שולחן הכנסת ביום

י"ב באייר התשע"ז – 8.5.17

1. ס"ח התשי"א, עמ' 204. [↑](#footnote-ref-2)